**Татарстан Республикасы мәгариф һәм фән министрлыгы**

**Татарстан Республикасы Азнакай муниципаль районы муниципаль бюджет гомуми белем бирү учреждениесе**

**“Азнакай шәһәренең 4 нче лицее”**

**ХӘЛ ФИГЫЛЬНЕ КАБАТЛАУ**

(ачык конкурс дәресе)

        Төзеде - Рафикова Эльвира Алмарис кызы,

                                      муниципаль бюджет гомуми белем бирү учреждениесе

                                      “Азнакай шәһәренең 4 нче лицее” ның

                                       татар теле һәм әдәбияты укытучысы

Азнакай - 2013 нче ел.

**Тема:** Хәл фигыльне кабатлау (10 нчы сыйныфта рус телле укучылар өчен ачык конкурс дәресе).

**Максат:**

1. Гамәли: укучыларының хәл фигыль турында алган белемнәрен кабатлау. Хәл фигыльнең мәгънәсен һәм җөмләдә кулланылышын аңлауларына ирешү.

2. Гомуми белем бирү: балаларның танып-белү активлыгын һәм иҗади сәләтләрен үстерү.

 3. Тәрбияви: сәламәт яшәү рәвешен пропагандалау һәм массакүләм спорт чараларында катнашуга кызыксыну уяту.

**Дәрес тибы:** кабатлау дәресе.

**Җиһазлау:** Р.З.Хәйдәрова, Р.Л. Малафеева “Татар теле” (Рус телендә урта гомуми белем бирүче мәктәпнең 10 нчы сыйныфы өчен дәреслек ( рус телендә сөйләшүче балалар өчен), Казан, “Мәгариф” нәшрияты, 2009; Хәл фигыль моделе, дифференциаль һәм индивидуаль биремнәр, шигырьдән өзек, терәк җөмләләр, коллаж ясау өчен рәсемнәр.

**Материал:** 10 нчы сыйныфөчен татар теле дәреслеге, интерактив такта, “Хәл фигыль” темасына презентация, клейлар, маркерлар, лалә чәчәкләре.

**Метод һәм алымнар:** әңгәмә, өлешчә эзләнү, иҗади эш алымы.

**Фәнара бәйләнеш:** рус теле, физик культура, информатика, рәсем сәнгате, инглиз теле, география фәннәре.

**Дәрес барышы**

1. **Оештыру.**

(1 слайд)

Укучылар белән исәнләшү. Уңай психологик халәт тудыру.

Хәерле көн, кадерле укучылар! Мин Азнакай шәһәре 4 нче гомуми белем бирү лицееның татар теле һәм әдәбияты укытучысы - Рафикова Эльвира Алмарис кызы. Ә сезнең исемнәрегезне мин бейджикларда күрәм.

(2 слайд)

**- Исәнмесез, укучылар!**

- Исәнмесез, саумысез!

**- Хәерле көн балалар!**

- Имин үтсен көнегез!

**- Кәефләрегез ничек соң?**

- Кояшлы иртә кебек,

 Тукай телен, анам телен

 Өйрәнергә дип килдек.

**2. Актуальләштерү.**

- (3 слайд) Укучылар, экрандагы шигырь өзегенә игътибар итик.

 Җәен футбол **уйный-уйный**,
 Кышын чаңгыга **басып**.
Әти-әнием шатлана

 Ярыштан **җиңеп** **кайткач...**
   (Әлфия Закирова)

* Уйлап карыйк әле, шигъри юллар нәрсә турында? *(Укучыларның фикерләрен тыңлау. Спорт турында).*
* Өзектә бирелгән фигыльләрне табабыз (4 слайд) *(шатлана, уйный-уйный, басып, җиңеп, кайткач).*
* (5 слайд) Шатлана фигыленнән башка бу фигыльләр нинди төркемчәгә карыйлар? *(хәл фигыль)*

*(уйный-уйный, басып, җиңеп, кайткач)*

* (6 слайд) *Уйный-уйный, басып, җиңеп, кайткач* фигыльләләре нинди сорауга җавап бирә? *(Ничек?)(Нишләгәч?)*
* (7 слайд) Искә төшерик әле, хәл фигыль тагын нинди сорауларга җавап бирә? (Кайчан? Нишләгәнче? Кайчанга тикле (чаклы)?)
* (8 слайд) Укучылар, слайдта бирелгән фигыльләрне зат-сан белән төрләндереп карыйк әле. *(Төрләнми).*
* Ә хәзер заман белән төрләндереп карыйк? (Төрләнми).
* (9 слайд) Димәк, укучылар нинди нәтиҗә ясыйбыз? (Хәл фигыль зат-сан һәм заман белән төрләнми) .
* (10 слайд) Хәл фигыльләрне юклык формасы кушымчасын куеп, әйтеп карыйк (11 слайд) *(уйный-уйный –уйнамыйча, басып – басмыйча, җиңеп-җиңмичә, кайтып-кайтмыйча)*
* Димәк, укучылар нинди нәтиҗәгә килдек? *(Хәл фигыль барлыкта һәм юклыкта төрләнә ала).*
* (12 слайд)Укучылар, шигырьдәге хәл фигыльләрнең төрләрен ачыклыйк әле *(13 слайд) (уйный-уйный- II төр, басып- I төр, җиңеп- I төр, кайтып- I төр).*
* Шигырьдә 2 төре генә, ә без аның ничә төрен өйрәндек? (4 төрен өйрәндек).
* (14 слайд) Хәзер һәр төркемнән 1шәр укучы слайдтан төрләрне укып чыга. **(**I төр барлыкта һәм юклыкта килә. Барлык формасының кушымчалары- п, -еп/-ып; юклык формасының –мыйча/-мичә. II төр барлыкта һәм юклыкта килә. Барлык формасының кушымчалары- а/-ә, -ый/-и; юклык формасының –мыйча/-мичә, - мый/-ми. III төр барлыкта һәм юклыкта килә. Барлык формасының кушымчалары – гач/-гәч, - кач/-кәч , -еп/-ып; юклык формасының –ма/-мә. Һәм IV төр барлыкта һәм юклыкта килә. Барлык формасының кушымчалары- ганчы/-гәнче, -канчы/-кәнче; юклык формасы юк).
* Ә хәзер укучылар 1, 2, 3 номерлар күчеп утырыгыз.
- Хәзер нәтиҗә ясап модель яки икенче төрле әйткәндә схема төзик әле. (тыныч музыка уйный).

|  |
| --- |
| Хәл фигыль(Ничек? Нишләгәч? Кайчан? Кайчанга тикле (чаклы)? Нишләгәнче?) |

Зат-сан белән төрләнми

Заман белән төрләнми

Барлыкта

Юклыкта

I, II, III, IV төр

I, II, III төр

* Хәл фигыль моделен беренче ясаган төркем уң кулларыгызны бер-берегезнеке белән сәламләштерегез. (Аңламасалар, күрсәтәм). (15 слайд)
* Укучылар, димәк бүген нинди тема? (Хәл фигыльне кабатлау).

(16 слайд)

- Укучылар дәфтәрләрегезне ачыгыз бүгенге числоны һәм теманы язып куегыз.

* Һәм бу схеманы дәфтәрегезгә күчерегез. (17 слайд)

- Ә хәзер укучылар 2, 4 номерлар күчеп утырыгыз.

 **3. Белемнәрне ныгыту**.

 - Укучылар, бер генә мизгелгә күзләрегезне йомыгыз һәм Вакыт машинасы шул арада сезне 2013 нче елның 6 июленә илтеп куйсын.

- Ничек дип уйлыйсыз кайсы шәһәргә ул сезне илтеп куяр? (Казан.) (18 слайд) Ә ни өчен? (Бүген Казанда Бөтендөнья студентлары ярышы – Универсиада башлана.)

- (19 слайд) Бүген Казаныбызда зур вакыйга. Татарстанның башкаласында – беренче тапкыр дөнья студентларының спорт ярышлары була. Казан дөньяның 170 иленнән кунаклар көтә. Алар тимер юл белән дә, самолетка, теплоходка утырып та киләләр, чөнки бүген зур тамаша-спорт ярышлары.

- Һәм сәяхәтне дәвам итәбез, сез 3 төркемгә бүлендегез. **1 төркем синквейн төзи.**

 (20 слайд)

**Синквейн** – француз теленнән тәрҗемә иткәндә 5 юлдан торган шигырь дип атала.

1нче юл –**\* 1 сүз – исем. Бу - синквейнның темасы.**

2 нче юл - **\* синквейнның темасын ачучы 2 сыйфат.**

3 нче юл – **\* синквейн темасына карата 3 фигыль (хәл фигыль булсын).**

4 нче юл ––\* **темага карата үз мөнәсәбәтеңне белдерүче фраза-афоризм (канатлы әйтем, цитата, мәкаль яки укучы үзе төзегән фраза).**

5 нче юл – **\* темага карата синоним сүз – исем (бер сүз).**

Тема-Универсиада.

 *(Универсиада күңелле, кызыклы, йөгерә-йөгерә, сикерә-сикерә, йөзә-йөзә килегез безгә дөньяның иң матур урынына Казанга).*

(21 слайд) **2 төркем**-спорт турында коллаж ясый һәм, хәл фигыльләрне кертеп, берничә җөмлә төзи.

**3 төркем**-пазл төзи, нәрсә килеп чыкканын һәм мәгънәсен аңлата.

(Универсиада Гимны музыкасы уйный. Эшләрне бетергәч, сөйләтәм).

*(3 төркемнән соң лалә чәчәкләрен таратам).*

**4. Дәрескә нәтиҗә ясау.**

**-** Ә хәзер 1, 2 нче номерлар алышыналар. Хәзер мин сезгә папируслар таратам, үзегезнең кулларыгызны төшерәсез һәм бармакларыгызга теләгән сүзләрне язарсыз. Терәк җөмләләр бирәм.

(22 слайд)

- Бу дәрестә миңа ......файдалы булды. (1 төркем)

- Мин .....куллана алам. (2 төркем)

- Мин ....телим (3 төркем)

(23 слайд)

- Дәрес өчен зур рәхмәт! Сезгә укуыгызда, тормышыгызда зур уңышлар телим. Республикабызның алдынгы фикерле, физик һәм рухи яктан сәламәт акыллы яшьләре булып үсүегезне теләп калам.

- Сау булыгыз!